b'\n_START_ARTICLE_\nBratt\xc3\xb8ra\n_START_PARAGRAPH_\nBratt\xc3\xb8ra er en bydel i Trondheim i Tr\xc3\xb8ndelag. Bratt\xc3\xb8ra er adskilt fra fastlandet med et grunt stred og var fullstendig under vann i middelalderen, men har siden kommet til overflaten som f\xc3\xb8lge av landheving og mudring. Omr\xc3\xa5dets tilknytninger til land ved hjelp av landfyllinger gj\xc3\xb8r det diskutabelt om omr\xc3\xa5det kan betraktes som en \xc3\xb8y. _NEWLINE_P\xc3\xa5 2000-tallet har Bratt\xc3\xb8ra begynt \xc3\xa5 gjennomg\xc3\xa5 en ombygging fra havneomr\xc3\xa5der til andre forretnings- og kulturform\xc3\xa5l. Nordens st\xc3\xb8rste konferansehotell \xc3\xa5pnet her i 2012 med 400 rom. P\xc3\xa5 Bratt\xc3\xb8rkaia skal de fleste eldre bygg vike for nye og moderne h\xc3\xb8ybygg. I august 2010 \xc3\xa5pnet Rockheim i det gamle mellageret. _NEWLINE_Bydelen huser Norges st\xc3\xb8rste innend\xc3\xb8rs badeland, Pirbadet. Pirsenteret som ligger et steinkast fra Pirbadet huser et stort antall bedrifter. Helt s\xc3\xb8r\xc3\xb8st p\xc3\xa5 Bratt\xc3\xb8ra ligger Rica Nidelven hotel, et av Trondheims st\xc3\xb8rste hotell. Hotellet ble i 2009 utvidet med nytt konferansesenter og 100 nye rom og har totalt 349 rom. Hotellet ligger ved Verftsbrua (popul\xc3\xa6rt kalt Blomsterbrua) som g\xc3\xa5r over til Nedre Elvehavn. _NEWLINE_Ellers best\xc3\xa5r Bratt\xc3\xb8ra i stor grad av godsterminaler og jernbanespor. Trondheim sentralstasjon, byens knutepunkt for buss- og togforbindelser, ligger ogs\xc3\xa5 her. Veiforbindelsen \xc2\xabNordre avlastningsvei\xc2\xbb g\xc3\xa5r via Bratt\xc3\xb8ra, med ankomst via Pirbrua og videre ut fra \xc3\xb8ya via tunnel til Skansen. Nordre avlastningsvei \xc3\xa5pnet i juni 2010.'